รายงานของคณะกรรมการตรวจสอบ

คณะกรรมการตรวจสอบของบริษัท ซิงเกิ้ล พอยท์ พาร์ท (ประเทศไทย) จำกัด (มหาชน)
ประกอบด้วยกรรมการอิสระ 3 ท่าน ได้แก่ ศาสตราจารย์ ดร.สนิท อักษรแก้ว
เป็นประธานคณะกรรมการตรวจสอบ นายกมล ธรรมาณิชานนท์ และนายณรงค์ สุทธิพงศ์พิธาน
เป็นกรรมการตรวจสอบ โดยมีนายกฤตพัฒน์ ฤทธิชัย ผู้จัดการฝ่ายตรวจสอบภายใน
ทำหน้าที่เลขานุการคณะกรรมการตรวจสอบ

กรรมการตรวจสอบทุกท่านมีคุณสมบัติของกรรมการอิสระและกรรมการตรวจสอบครบถ้วนตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

ในปี 2555
คณะกรรมการตรวจสอบได้ปฏิบัติหน้าที่ตามที่ได้กำหนดไว้ในกฎบัตรของคณะกรรมการตรวจสอบซึ่งสอดคล้องกับข้อกำหนดของตลาดหลักทรัพย์แห่งประเทศไทย
มีการประชุม จำนวน 4 ครั้ง ในรอบปีที่ผ่านมาดำเนินกิจกรรมที่สำคัญสรุปได้ ดังนี้

1. สอบทานรายงานทางการเงินรายไตรมาสและประจำปี 2555
โดยได้สอบถามและรับฟังคำชี้แจงจากผู้บริหารในเรื่องความถูกต้อง ครบถ้วน
ของรายงานทางการเงินและความเพียงพอในการเปิดเผยข้อมูล
คณะกรรมการตรวจสอบมีความเห็นสอดคล้องกับผู้สอบบัญชีว่ารายงานทางการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองโดยทั่วไป

2. สอบทานข้อมูลการดำเนินงานและระบบการควบคุมภายในเพื่อประเมินความเพียงพอ เหมาะสม
และประสิทธิผลของระบบการควบคุมภายใน
ซึ่งจะช่วยส่งเสริมให้การดำเนินงานบรรลุตามเป้าหมายที่กำหนดไว้
โดยพิจารณาจากรายงานการตรวจสอบประจำปี 2555 ตามแผนการตรวจสอบที่ได้รับอนุมัติ
ซึ่งครอบคลุมระบบงานที่สำคัญของบริษัท ทั้งนี้ ไม่พบจุดอ่อนหรือข้อบกพร่องที่เป็นสาระสำคัญ
มีการดูแลรักษาทรัพย์สินตามสมควร
คณะกรรมการตรวจสอบมีความเห็นสอดคล้องกับผู้สอบบัญชีว่าบริษัทมีระบบการควบคุมภายในที่เพียงพอ
เหมาะสม และมีประสิทธิผล

3. สอบทานการตรวจสอบภายในโดยได้พิจารณาภารกิจ ขอบเขตการปฏิบัติงาน หน้าที่
ความรับผิดชอบ ความเป็นอิสระ อัตรากำลัง และงบประมาณของฝ่ายตรวจสอบภายใน
พร้อมนี้ได้อนุมัติแผนการตรวจสอบประจำปี 2555 ซึ่งจัดทำขึ้นตามความเสี่ยงระดับองค์กร
คณะกรรมการตรวจสอบมีความเห็นว่าบริษัทมีระบบการตรวจสอบภายในที่เพียงพอ เหมาะสม
และมีประสิทธิผล
รวมทั้งมีการพัฒนาคุณภาพการตรวจสอบให้เป็นไปตามมาตรฐานสากลการปฏิบัติงานวิชาชีพการตรวจสอบภายใน

4. สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท
รวมถึงการปฏิบัติตามข้อกำหนดของบริษัท ข้อผูกพันกับบุคคลภายนอก
คณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย
ข้อกำหนดและข้อผูกพันกับบุคคลภายนอก

5. สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์
คณะกรรมการตรวจสอบมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการไว้ในงบการเงินและหมายเหตุประกอบงบการเงินแล้ว
การเปิดเผยข้อมูลเป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย เป็นรายการที่สมเหตุสมผล
เป็นประโยชน์สูงสุดต่อการดำเนินธุรกิจของบริษัท

6. พิจารณาคัดเลือก เสนอแต่งตั้งและเสนอค่าตอบแทนผู้สอบบัญชีประจำปี 2555
เพื่อนำเสนอต่อคณะกรรมการบริษัทให้ขออนุมัติจากที่ประชุมผู้ถือหุ้นสามัญประจำปี 2555
ซึ่งคณะกรรมการตรวจสอบได้พิจารณาผลการปฏิบัติงาน
ความเป็นอิสระและความเหมาะสมของค่าตอบแทนแล้ว จึงเห็นสมควรเสนอแต่งตั้ง ดร.วิรัช
อภิเมธีธำรง ผู้สอบบัญชีรับอนุญาต เลขที่ 1378 หรือ นายชัยกรณ์ อุ่นปิติพงษา ผู้สอบบัญชีรับอนุญาต
เลขที่ 3196 หรือ นายอภิรักษ์ อติอนุวรรตน์ ผู้สอบบัญชีรับอนุญาต เลขที่ 5202 แห่งสำนักงาน
ดร.วิรัช แอนด์ แอสโซซิเอทส์ เป็นผู้สอบบัญชีของบริษัทประจำปี 2555
และกำหนดค่าตอบแทนจำนวนเงิน 830,000 บาท
โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว ดังนี้

- ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
ให้ข้อเสนอแนะเกี่ยวกับระบบการควบคุมภายในและมีความเป็นอิสระในการปฏิบัติงาน

- ค่าตอบแทนที่เสนอมาเป็นอัตราที่เหมาะสมโดยได้เสนอค่าตอบแทนผู้สอบบัญชีจากเดิมจำนวนเงิน
920,000 บาท เป็นจำนวนเงิน 830,000 บาท ซึ่งลดลง 7.22% จากค่าตอบแทนในปี 2554
เนื่องจากปริมาณงานและรายการทางบัญชีของบริษัทที่ลดลง

- มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
เรื่อง การหมุนเวียนผู้สอบบัญชีที่ลงลายมือชื่อรับรองรายงานการเงินทุก 5 รอบปีบัญชี ทั้งนี้ หาก
ดร.วิรัช อภิเมธีธำรง เป็นผู้สอบบัญชีที่ลงลายมือชื่อรับรองรายงานการเงินประจำปี 2555
ซึ่งจะจัดเป็นปีที่ 3 ติดต่อกัน

- ผู้สอบบัญชีไม่มีความสัมพันธ์ใดๆ กับบริษัทและบริษัทย่อย

โดยสรุปในภาพรวมแล้วคณะกรรมการตรวจสอบได้ปฏิบัติหน้าที่ครบถ้วนตามที่กำหนดไว้ในกฎบัตรของคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่าบริษัทมีการควบคุมภายใน การตรวจสอบภายในที่เหมาะสมและมีประสิทธิผล
มีการจัดทำรายงานทางการเงินและรายงานการปฏิบัติงานที่ถูกต้อง เชื่อถือได้
มีการปฏิบัติตามนโยบาย แผนงาน กระบวนการปฏิบัติงาน กฎระเบียบและกฎหมายอย่างเคร่งครัด
มีการดูแลป้องกันสินทรัพย์ที่รัดกุม มีการดำเนินงานอย่างประหยัดและมีประสิทธิภาพ
มีการบรรลุวัตถุประสงค์และเป้าหมายของการดำเนินงาน
รวมทั้งมีการพัฒนาปรัปปรุงระบบการปฏิบัติงานให้มีคุณภาพและเหมาะสมกับสภาพแวดล้อมทางธุรกิจอย่างต่อเนื่อง

  []

  (ศาสตราจารย์ ดร.สนิท อักษรแก้ว)

  ประธานคณะกรรมการตรวจสอบ